Simon, Zsolt, poslanec NR SR (2014-10-30):
Ďakujem. Vážený pán predseda, vážení páni ministri, kolegyne, kolegovia, vcelku už je pomaly pol šiestej, bol som zapísaný za klub ako prvý a možnože do budúcna tak operatívne by bolo dobré predtým, než celá vláda tu vystúpi za rečníckym pultom, možnože v rokovacom poriadku, aby sme dali priestor na to, že keď už niekoho chcú odvolať, aby tie kluby sa vedeli vyjadriť. Ale toľko len poznámky. V každom prípade musím povedať, že aj pán Jarjabek hovoril, že treba byť faktografický. Pán Jarjabek, ja sa pokúsim byť strašne faktografický a poviem aj dôvod, prečo dnes odvolávame pána ministra Richtera. Je to preto, lebo pán minister Richter ešte ako generálny sekretár nabádal ľudí konať v záujme straníckeho klientelizmu. Preto, lebo riešil stranícky klientelizmus. Toto je skutočný dôvod, prečo dnes má pán minister odísť. Tá krátka Radičovej vláda, ktorá bola, tá zabezpečila otvorenie kontroly nad eurofondmi, ktoré ste nezabezpečili vy, keď ste eurofondy nastavili v roku 2006, teda na obdobie 2007 – 2013. Povinné zverejňovanie zmlúv donieslo to, že dnes všetky tie zmluvy sú transparentné. A dovoľte, aby som, keď sme pri tej faktografii, aby som pripomenul. V marci 2008 generálny sekretár vyzve sympatizantov, blízkych ľudí SMER-u, aby išli a robili si projekty pomocou spoločnosti Star EU. Následne to potvrdí aj hovorkyňa strany SMER. Ba čo viac, ja si veľmi dobre pamätám slová premiéra, ktorý vtedy bol premiérom, Roberta Fica, ktorý hovoril, že keď ma rozhodnúť medzi dvomi starostami, komu dá peniaze, tak určite to bude ten, ktorý je v strane SMER. Potom sa veľmi začal zmáhať, že to tak nemá byť. Ubehol čas a vidíme, že výzva pána Richtera padla na úrodnú pôdu. Na úrodnú pôdu preto, lebo 70 projektov vypracovala spoločnosť Star EU a hľa, všetkých 70 je úspešných. Toto je skutočný problém. Ja by som k tomu dodal, že rovnaký problém tej arogancie, ktorou SMER predstavuje konanie straníckeho klientelizmu, bolo aj vystúpenie premiéra, keď odpustil mestu Žilina 17,5 mil. eur s odôvodnením, lebo SMER. To, že konanie Star EU a pochybenia z roku 2008, 2009, teda z prvej vlády Roberta Fica, je problémom, poprosím kolegov zo SMER-u, každého, ak môžem, neútočte na nás, že to je náš výmysel. Dovolím si zacitovať z listu zo 17. októbra 2014, ktorý adresoval pán minister Jahnátek na výbor pre pôdohospodárstvo a životné prostredie. V rámci vykonaného reauditu hodnotenia kvality boli zo strany orgánu auditu identifikované nezrovnalosti vo výške 2,1 mil. eur zo zdrojov ERDF, ktoré sa väčšinou týkajú pochybení v oblasti verejného obstarávania za roky 2008, 2009. Zároveň je rok pozastavený z dôvodu pochybovania Európskej komisie o transparentnosti výberového procesu. Keby tam dopísal, že to je Star EU, tak poskytne nám absolútne plnú informáciu. To, že dnes máme zastavené peniaze z Európskej únie, je dôsledok konania nominantov SMER-u, či už zastávali funkciu ministra, či zastávali funkciu generálneho sekretára strany, je rovnako zodpovedné. Pán minister Richter vtedy možno ešte nevedel, čo to privodí. Ani my v poslaneckých laviciach vtedy sme nevedeli predpokladať, že chobotnica straníckeho klientelizmu narastie do takýchto rozmerov. Nevedeli sme predpokladať, že Star EU bude stopercentne úspešná. Nevedeli sme predpokladať ani to, že Európska komisia túto chobotnicu a stranícky klientelizmus ohodnotí tým, že nám zastaví čerpanie eurofondov v objeme 400 mil. eur. Kolegyne a kolegovia, hovoriť o tom, že však to sú nezrovnalosti, tie peniaze neprepadnú, je očným klamom a bohapustým zavádzaním. Je to preto, lebo za Ficovej vlády sme dostali korekcie za také prípady ako nástenkový tender alebo boli to tie už slávne neslávne sociálne podniky, tieto nezrovnalosti. Viete, ako sa to skončí? Tak, že tie nezrovnalosti zaplatí slovenský štátny rozpočet. Je pravdou, že peniaze my nevyčerpáme z Európskej únie, lebo sú ohrozené. A rovnako píše pán minister Jahnátek, že riziko časovej neoprávnenosti výdavkov pri implementácii projektov z výziev v roku 2013/2014 tu hrozí. Nehovorí to opozícia, napísal to minister tejto vlády, kolega pána ministra Richtera. Tých 400 mil. eur ide z rozpočtu tejto krajiny. Tých 400 mil. eur je z navýšenia daní. To je, keby ste toto nepochybili, tak by dnes nebol problém znížiť DPH z 20 na 19, nemusel by pán minister Kažimír hovoriť, že nezvyšuje dane, len rozširuje základ dane, ale výsledok je, vyberá viac daní od občanov. Práve preto je pán minister dnes odvolávaný, lebo človek, ktorý navádzal na stranícky klientelizmus, nemôže zastávať funkciu ministra a riadiť eurofondy. Nech to dnes robí sebelepšie dobre, ale táto krajina v sume 400 mil. euro trpí aj vďaka pánovi Richterovi. Tie peniaze niekde skončili. To, že aké prepojenie tam je alebo aké prepojenie tam nie je, to je otázka druhá. Rovnako je treba povedať, keď chceme byť faktografickí, tak je problém, keď sa na tvorbu pracovných príležitostí vytvára program pre Bratislavu a Bratislavský kraj. Nie pre regióny, ktoré trpia oveľa väčšou mierou nezamestnanosti. Hovoriť o tom, že pán minister nepochybil, pán minister nemôže zodpovedať za to, čo niekto predtým urobil, je scestné. Za eurofondy nesie zodpovednosť z troch štvrtín strana SMER. Strana SMER a jeho vláda, teda vláda Roberta Fica bola tá, ktorá nastavila systém čerpania eurofondov na obdobie 2007 – 2013. Ten systém bol premyslene dôkladne nastavený. Vtedy nikto nepredpokladal, že keď pán Richter ako generálny sekretár povie, že obráťte sa na Star EU, tak Star EU bude stopercentne úspešná. Nikto to nepredpokladal. To vieme povedať len teraz. A vieme povedať, že to vykazuje podľa mňa znaky dobre organizovaného a premysleného spôsobu, ako rozdávať dotácie z eurofondov. Hovoriť o tom, že akí sme úspešní, akí sme neúspešní, prosím, eurofondy na Slovensku nie je story, ktoré by mohlo vykazovať znaky úspechu. Keď tak je možné povedať, že je to oblasť v pôdohospodárstve, lebo tam sme čerpali 97, 98 % všetkých peňazí, ktoré Slovenská republika mala k dispozícii. Ale to je objektívne povedané aj z titulu inej štruktúry, ktorá tam je. Ale v každom prípade je treba povedať, keď predseda vlády vo svojom stanovisku z vlády hovorí o systémových nezrovnalostiach, tak hovorí o pravde. Pretože systémové nezrovnalosti do tohto systému nastavila vláda vtedy, keď eurofondy schválila na roky 2007 – 2013. Napísala, ako sa to bude čerpať, ako sa to bude hodnotiť, ako sa to bude realizovať. Stanovila k tomu podmienky verejného obstarávania a bola to vláda Roberta Fica v roku 2007, ´8 a ´9, ktorá to pochybila. A práve preto pán minister Richter nemá najmenší dôvod a najmenšie právo a nemá ani našu dôveru v tom, aby zastával funkciu ministra a rozhodoval o tom, ako budú použité peniaze z eurofondov, keď zabezpečil občanom tejto krajiny naviac výdavky v objeme cez 400 mil. eur. Korekcie, to je inteligentný názov zo strany Európskej únie, čo vám nepreplatíme. Ale to, čo nám nepreplatia, neznamená, že Slovenská republika už ich nezaplatila alebo nemusí zaplatiť. Pretože ten záväzok, ktorý bol podpísaný v roku 2008/2009, ten pre konečného prijímateľa existuje. Ten si to nárokuje od štátu. Od nás všetkých, od daňových poplatníkov. To, že nám to Brusel nepreplatí, to je naša smola. Ale za vytvorenie tohto systému môže aj pán Richter a ten systém, do ktorého navrhoval zaviesť také elementy, ako je element Star EU. Ďakujem pekne za pozornosť.